b"\n_START_ARTICLE_\nOlimp\xc3\xadada d'escacs de 1986\n_START_SECTION_\nTorneig obert\n_START_PARAGRAPH_\nAl torneig obert hi participaren 108 equips (dos dels quals eren dels Emirats \xc3\x80rabs), compostos per un m\xc3\xa0xim de sis jugadors (dos dels quals eren suplents), per un total de 641 jugadors. El torneig es disput\xc3\xa0 per sistema su\xc3\xads, a 14 rondes._NEWLINE_Des de les primeres rondes, se situaren al capdavant de la classificaci\xc3\xb3 un grup d'equips entre els quals hi havia Hongria, els Estats Units, Anglaterra, Isl\xc3\xa0ndia i la Uni\xc3\xb3 Sovi\xc3\xa8tica: aquesta \xc3\xbaltima va tenir una s\xc3\xa8rie de resultats decebedors, inclosos tres empats consecutius, i una derrota contra els Estats Units, amb derrotes individuals de Kasp\xc3\xa0rov i K\xc3\xa0rpov._NEWLINE_Despr\xc3\xa9s de caure fins al cinqu\xc3\xa8 lloc, els sovi\xc3\xa8tics es van recuperar guanyant Fran\xc3\xa7a per 3,5-0,5; a les darreres rondes la lluita per la medalla d'or es concentrava entre els Estats Units, Anglaterra, i l'URSS: els estatunidencs conservaren un punt d'avantatge sobre els dos rivals fins a dues rondes del final, per\xc3\xb2 un emparellament amb Bulg\xc3\xa0ria a la darrera ronda els va fer caure fins al tercer lloc, sobrepassats pels sovi\xc3\xa8tics i els anglesos, que guanyaren ambd\xc3\xb3s per 4-0 contra, respectivament, Pol\xc3\xb2nia i el Brasil.\n_START_SECTION_\nTorneig femen\xc3\xad\n_START_PARAGRAPH_\nEl torneig femen\xc3\xad es jug\xc3\xa0 per sistema su\xc3\xads a 14 rondes, entre 49 equips d'un m\xc3\xa0xim de quatre jugadores (una suplent), per un total de 193 jugadores._NEWLINE_La competici\xc3\xb3 fou dominada per la Uni\xc3\xb3 Sovi\xc3\xa8tica, que va romandre en solitari al primer lloc des de la sisena ronda al final. La Xina, segona fins a la novena ronda, fou superada per Hongria despr\xc3\xa9s de dues derrotes contra Pol\xc3\xb2nia (1-2) i la RFA (0,5-2,5), i atrapada per Pol\xc3\xb2nia i Romania. Aquesta \xc3\xbaltima va obtenir mig punt d'avantatge a la pen\xc3\xbaltima ronda, i va acabar guanyant la medalla de bronze per bucholz."